Veg vir eie universiteite in pragtige moedertaalEen van die lede van die #UPrising-beweging. Foto: ANA Deur Ouma M Hatfield Baie dankie vir uitstekende inligting op Maroela oor die situasie by universiteite in ander lande. Dit maak my egter nog meer ongerus en laat my meer en meer besef dat jongmense nie weet hoe die geskiedenis verloop het nie. Ek verwys spesifiek na Suid Afrika. Die universiteite wat nou so fanaties geteiken word oor hulle taalbeleid, het ‘n geskiedenis waarop ons Afrikaanssprekende Suid-Afrikaners baie trots is. Vergun my om vir die agitators te vertel hoe Tuks, Maties en Pukke tot stand gekom het. Na die Tweede Anglo-Boereoorlog was die inwoners van die twee Boererepublieke emosioneel, finansieël en fisies verpletter. Die Boere was verarm en ook van hul taal en selfrespek beroof. Kinders mag nie Afrikaans in skole gepraat het nie en Engels is verklaar as die enigste amptelike taal. Die Afrikaanssprekendes het toe nie die Engelse instellings geplunder en aangedring om in Afrikaans bedien te word nie ……! Nee, hulle het opgestaan, hul rug reguit gemaak en vir die behoud van hul eie gestry. In 1904 is die ACVV, die Afrikaanse Christelike Vroue Vereniging, gestig. Hulle het hulself beywer vir die reg van Afrikaans as onderrigtaal. Voor 1910 is drie Afrikaanse universiteite gestig, naamlik die Universiteite van Pretoria, Stellenbosch en Potchefstroom. Die verarmde Afrikaners het opgestaan. Dit was die begin van ‘n baie klipperige, steil pad vir die Afrikaanssprekendes om vir hulself in ‘n pad oop te kap teen die Engelse veroweraars. Engeland was nie ‘n geringe klein volkie nie! Die Afrikaners het nie gaan lê nie, maar ook nie getoi-toi en verwoesting gesaai nie! Geagte meneer Malema, u is so ‘n sterk leier! Kan u nie asseblief vir u volgelinge sê dit is nie ŉ prestasie om skilderye te verbrand nie? Nou wil ek ook vra. Geagte Zoeloe, Xhosa, Sotho, Pedi jongman en jong vrou, staan op vir jul taal! Maak jou rug reguit! Veg vir jul eie universiteite in jul eie pragtige moedertaal. Jul voorgeslagte was sterk mense wat trots was op hul eie! Julle het ‘n kultuur waarop julle trots kan wees. Hoekom wil julle nie bou op julle eie kultuurgoedere nie? Elke volk het tog ‘n trots in sy eie herkoms. Vergeet die onreg van die verlede soos die Afrikaners die onreg wat die Engelse hulle aangedoen het, moes vergeet. Kom ons vat regtig hande en praat nie net daarvan nie en respekteer mekaar. Om in die verlede te leef, is soos om in grafkelders waar dit nie lekker ruik nie, rond te dwaal. Asseblief los ons universiteite wat ons met trane en bloedsweet bekom het. Julle is so welkom om saam met ons Tukkies, Maties en Pukke te geniet, maar respekteer my plek en my taal soos ek jou en jou taal respekteer!